Kotimainen hampurilaisketju Friends & Brgrs avaa ravintolan kauppakeskus Jumboon

Kotimainen Friends & Brgrs -hampurilaisketju jatkaa laajentumistaan. Uusin ravintola avataan Vantaalle, kauppakeskus Jumboon. Ravintolan ovet avataan asiakkaille torstaina 9.1.

Jumbon ravintolatarjonta täydentyy tammikuussa kotimaisella Friends & Brgrs -hampurilaisravintolalla. “Jumbossa on nimensä mukaisesti ennestäänkin paljon kaikkea, mutta Friends & Brgrsia on toivottu sinne jo pitkään”, Friends & Brgrsin toimitusjohtaja Tuomas Piirtola sanoo. ”Hieman pilke silmäkulmassa voisi sanoa, että nyt Jumbon ravintolatarjonnasta ei puutu enää mitään.”

”Jumbon kahvila- ja ravintolatarjonta on vuoden 2024 aikana kehittynyt vetovoimaiseen suuntaan uusien vuokralaistemme myötä. Valikoima on monipuolistunut asiakkaiden toivomalla tavalla ja nyt viimeisimpänä Friends & Brgrs täydentää hampurilaistarjontamme premium-tasolle. Tyytyväisenä voimmekin todeta, että kaikki yli 40 ravintolatilastamme ovat käytössä ja pystymme tarjoamaan asiakkaillemme maistuvia elämyksiä eri ruokakonseptien parissa”, kertoo Jumbon kauppakeskusjohtaja Olli Lehtoaro.

Vuonna 2014 perustetun Friends & Brgrsin tarina sai alkunsa Pietarsaaresta. Sen perusti kuusi pietarsaarelaista ystävystä, jotka rakastivat kahta asiaa: burgereita ja matkailua. He kerääntyivät vuorotellen toistensa luo, kokkasivat burgereita ja perustivat viimein oman ravintolan. Inspiraatiota haettiin myös ulkomailta. Friends & Brgrs toi Suomeen mm. smashing-tekniikan, jonka avulla pihvit säilyttävät mehevän arominsa. Ravintolaketju on alusta asti panostanut laadukkaisiin kotimaisiin aineksiin. Tällä hetkellä 95 % raaka-aineista tulee suomalaisilta tuottajilta.

Piirtolan mukaan parhaan mahdollisen hampurilaiskokemuksen tavoitteleminen vie Friends & Brgrsia eteenpäin. “Me teemme jokaisen hampurilaisen ja ranskalaisannoksen alusta loppuun kuin omalle ystävälle. Jokaisella burgerilla on väliä”, hän summaa lopuksi.

Tietoa Friends & Brgrsista:

31 ravintolaa ympäri Suomen

Työllistää n. 650 henkilöä (koko- ja osa-aika)

Perustettiin vuonna 2014 Pietarsaaressa

Lisätiedot:

Tuomas Piirtola, toimitusjohtaja, Friends & Brgrs

tuomas.piirtola@friendsandbrgrs.com

Olli Lehtoaro, kauppakeskusjohtaja, Jumbo

olli.lehtoaro@jumbo.fi